Lars Løkke Rasmussen (V), 2002-10-31:
Jeg bliver en lille smule ked af det.
Det skal selvfølgelig ikke være det, der afgør nogen ting, men jeg bliver lidt ked af det, når det siges, at man kan lige knipse med fingrene, og så kan man finde 2 mia. kr., og patienterne bliver hurtigere raske, men det er jeg af en eller anden grund imod.
Jeg hævder ikke, jeg er noget stort intellekt, men jeg har dog alligevel en interesse i som ressortminister at prøve at udvikle området.
ville jeg da sådan set gerne være med til det. Men problemstillingen er jo, at hvis vi for alvor skal flytte noget på denne front - og det er der ingen der er uenige i - skal vi have lavet et setup, der sikrer, at de mål og de standarder, der gælder, er forankret hos dem, der skal leve med standarderne.
Vi skal skabe et system, der sikrer, at standarderne bliver efterlevet, så de ikke bare er fine ord på et stykke papir, og derfor skal vi også sikre et system, hvor det evalueres og kontrolleres, om det nu rent faktisk sker.
Jeg er selv en utålmodig type, og jeg synes også - men det må andre jo bedømme - at jeg har ageret på den måde i min rolle indtil nu, og at regeringen i øvrigt i sundhedspolitikken har udvist en, skal vi sige, noget mindre tålmodighed med sygehusejerne, end man måske har set historisk.
Men tingene tager alligevel tid.
Her er der et vigtigt område, nemlig infektionshygiejnen, men der er også andre områder, hvor det er vigtigt, at vi får lavet mekanismer, der sikrer, at der er kvalitet på sygehusene.
Der blev vist en udsendelse i tv i går
om en skelsættende fejl på Rigshospitalet med en meget tragisk udgang.
Derfor skal vi også indholdsmæssigt arbejde med at få skabt rutiner ude på sygehusene, der gør, at man bredere arbejder med kvalitet, og det er sådan set det, vi har sat i gang.
Så siger den socialdemokratiske ordfører, at jeg trækker tingene ud.
Jeg synes nu ikke, det er at trække tingene ud, når alle amterne nu i en aftale har forpligtet sig til at gennemføre en akkrediteringsproces, som altså betyder, at man har beskrevet sine mål, at der er udvalgt en international akkrediteringsorganisation, at der er lavet hele det setup, og at personalet er involveret i arbejdet med at nå de mål ved udgangen af 2006. Jeg havde gerne set, at det kunne ske før, men jeg bliver bare nødt til at sige - og det er ikke for på nogen måde at være polemisk, for det ligger mig meget fjernt - at i forhold til alt andet, der tidligere er aftalt med amterne, er det sådan set udtryk for et paradigmeskift, at denne regering på alle punkter går efter at sat få deadline og mål for tingene og ikke kun løse aftaler og løse hensigtserklæringer: Verden bliver nok god, når vi har sat nogle penge af her, så skal I bare se resultatet lige om hjørnet.
Næ, også på dette område har vi søgt at skabe maksimalt commitment hos amterne.
I stedet for at anlægge den lidt vrisne tone og sige, at jeg trækker tingene ud, men at man kan glæde sig over, at der er nogle andre, der gerne vil være med til at redde patienterne og spare pengene altså i modsætning til det synspunkt, jeg har, fordi jeg ikke vil spare nogen penge og vil skabe maksimal ulempe for patienterne - ja, så synes jeg altså, man skulle glæde sig over, at vi i virkeligheden er totalt enige om, at her er der et indsatsområde.
Og egentlig kan jeg ikke forstå Socialdemokratiet, for hvis man nu skal sige noget pænt, har Socialdemokratiet jo både som gammelt regeringsparti og også i Amtsrådsforeningen jo en stor del af medejerskabet til hele den danske kvalitetsmodel.
Men den model, vi nu er ved at udvikle, vil man åbenbart ikke have noget medejerskab til.
Man synes, det er sjovere at lave lidt her og lidt der og sådan noget
, men jeg forstår egentlig ikke, at man ikke siger: Her skal der gøres en fælles satsning, som dækker dette område og en række andre områder, og det er et projekt, som ingen ny sundhedsminister skal tage patent på. Men hvis man hellere vil turnere rundt med en lille delløsning i stedet for at skibe sig ind og få medejerskab til det store projekt, skal man da være velkommen til det.
Det skal jeg erindre mig.